"สมคิด"สั่งธอส.อัดสินเชื่อบ้านดอกเบี้ยถูก
ธอส.รับลูกรองนายกและรมว.คลัง อัดสินเชื่อดอกเบี้ยต่ำ 5 หมื่นล้าน ให้กู้รายละ 3-5 ล้าน
6 ส.ค. 2562

ธอส.รับลูกรองนายกและรมว.คลัง อัดสินเชื่อดอกเบี้ยต่ำ 5 หมื่นล้าน ให้กู้รายละ 3-5 ล้าน
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า นายสมคิด จาตุศรีพิทักษ์ รองนายกรัฐมนตรี และนายอุตตม สาวนายน รมว.คลัง สั่งให้ธอส. ออกมาตรการกระตุ้นอสังหาริมทรัพย์ในช่วงที่เหลือของปี 2562 โดย ธอส.เตรียมออกมาตรการสินเชื่อ วงเงิน 5 หมื่นล้านบาท คิดอัตราดอกเบี้ยคงที่ 3 ปีที่ 2.5-2.75% ต่อปี ซึ่งเป็นอัตราดอกเบี้ยที่ต่ำที่สุดในตลาด ปล่อยกู้รายละ 3-5 ล้านบาท เริ่มปล่อย 1 ก.ย.เป็นต้นไป
ทั้งนี้ ธอส.คาดว่าในช่วงปลายปีนี้ไปจนถึงต้นปี 2563 จะสามารถปล่อยสินเชื่อได้ไม่ต่ำกว่า 1 แสนล้านบาท ทำให้เกิดมูลค่าทางเศรษฐกิจในภาคอสังหาริมทรัพย์ ได้ไม่ต่ำกว่า 3 แสนล้านบาท
นายฉัตรชัย กล่าวว่า สินเชื่ออัตราดอกเบี้ยต่ำจะปล่อยให้กับผู้ที่กู้ใหม่ กลุ่มซื้อขายเปลี่ยนมือ และปรับโครงสร้างหนี้จากสถาบันการเงินอื่น ขณะที่ลูกค้าเดิมก็มีโอกาสในการปรับอัตราดอกเบี้ยลง แต่จะต้องขอพิจารณาต้นทุนอีกครั้ง เนื่องจากวงเงินที่ใช้ปล่อยสินเชื่อใหม่จะมาจากการระดมทุนผ่านออกสลากออมทรัพย์ ธอส. กว่า 1 แสนล้านบาท คือ สลากชุดวิมานเมฆหน่วย 1 ล้านบาท วงเงิน 2.7 หมื่นล้านบาท สลากออมทรัพย์ หน่วยละ 10 ล้านบาท วงเงิน 3 หมื่นล้านบาท และสลากออมทรัพย์ที่จะเริ่มจำหน่ายให้รายย่อยช่วงต้นปี 2563 ซึ่งคิดรวมเป็น 10% ของสินเชื่อรวม 1.2 ล้านล้านบาท